Na suđenju Ivi Sanaderu, bivšem premijeru, u slučaju Fimi media danas se kao svjedok pojavio pjevač Marko Perković Thompson.

Podsjetimo, pjevač se na ročištu prije dva mjeseca nije pojavio i nije opravdao svoj nedolazak, pa je, ako se ne bi pojavio, sutkinja Irena Kvaternik naložila njegovo privođenje.

Sanaderova obrana nije odustala od neposrednog ispitivanja pjevača. Tužiteljstvo pak tvrdi kako je Thompson, baš prema ideji Sanadera, dobivao novac iz crnoga stranačkog fonda.

Novac je dobivao kako ne bi nastupao na predizbornim skupovima za krajnje desni politički tabor i time HDZ-u odnio dio birača.

Uz Ivu Sanadera i stranačkog rizničara i šefa carine Mladena Barišića na optuženičkoj klupi u ovom slučaju je i HDZ kao prva stranka optužena za korupciju.

Optužena je i vlasnica Fimi medije Nevenka Jurak, nekadašnja HDZ-ova blagajnica Branka Pavošević te bivši glasnogovornik Sanaderove Vlade i HDZ-a Ratko Maček.

Za razliku od prvog postupka, svi su oni sada na početku ponovljenog suđenja, koje je zatražio Vrhovni sud, odbacili optužbe za izvlačenje novca i punjenje “crnog stranačkog fonda” preko Fimi medije.

Na suđenju 2013. godine Thompson je dbacio tvrdnje da je primio novac za nenastupanje, kao i da je gotovinu primio od Barišića.

A Barišić je posvjedočio da je Thompsonu na Sanaderov zahtjev isplatio nešto više od pola milijuna eura.

“Barišića nisam poznavao. Ne znam jesam li se sreo s njim. Nisam preuzeo novac od njega. To sam rekao i u prvom iskazu.”, rekao je Thompson, nakon što se srdačno pozdravio sa Sanaderom i pitao ga za zdravlje.

Sutkinja ga je pitala o kupovini stana. Kaže da je svojim sredstvima i dijelom kredita kupio zemljište s partnerima. “Ono je postalo centar interesa porezne. Nisu mi priznali ugovor i odrezali su mi porez. Morao sam platiti poveću svotu… Danas sam taj postupak poslao Europskom sudu za ljudska prava. Siguran sam da se radilo o hajci na mene. Kako ne priznati ugovor koji sam s ortacima napravio? Oštećen sam i pokraden. … Zemljište u Remetama kupio sam s partnerima. No tijekom poreznog nadzora taj ugovor o kupnji zemjišta Porezna nije prihvatila zbog čega sam morao platiti oko 1.3 milijuna kuna poreza… Stan u Radničkoj 2009. godine platio sam 700 tisuća eura…”

O kampanji 2007. Thompson je rekao: “Sanader me pitao bi li podržao koaliciju HDZ-a s ostalim strankama. Rekao sam da zašto ne podržati takvu koaliciju koja ima unutar sebe te pravaške elemente. To smo u prostorijama HDZ razgovarali… Onaknadi nije bilo riječi. Ali, Sanader je znao da sam pomagao projekt izgradnje Crkve u Čavoglavama. Pitao me može li što napraviti. Poslali su oko 50.000 kuna. To sam dobio taj dan od Sanadera. Taj novac sam odnio župniku. To nije bila nikakva kapara… O plaćanju mojih nastupa nije bilo govora. Nisam pjevao u kampanji za HDZ niti za ikog… Kad mi je Sanader predao novac, rekao mi je da fra Iliji poručim da je taj novac dala zagrebačka podružnica HDZ-a”.